Mulholland Drive

Mulholland Drive (tyyliteltynä Mulholland Dr.) on vuonna 2001 ensi-iltansa saanut David Lynchin käsikirjoittama ja ohjaama surrealistinen neo-noir-elokuva, jonka pääosissa näyttelevät Naomi Watts, Laura Harring ja Justin Theroux. Elokuva nimitettiin Oscar-ehdokkaaksi parhaan ohjauksen kategoriassa vuonna 2002. Se kertoo kahden naisen peloista ja mielihaluista Los Angelesissa.

Vuonna 2016 Mulholland Drive äänestettiin BBC:n kyselyssä tämän vuosisadan parhaaksi elokuvaksi. Äänestäjinä oli 177 elokuva-asiantuntijaa eri puolilta maailmaa. The New York Timesin kriitikot valitsivat Mulholland Driven vuonna 2004 yhdeksi kaikkien aikojen tuhannesta parhaasta elokuvasta maailmassa. Vuonna 2010 suomalaiskriitikot äänestivät sen 2000-vuosikymmenen toiseksi parhaaksi elokuvan In the Mood for Love jälkeen.

Alkuasetelma 

Nimeltä mainitsematon tummahiuksinen nainen (Harring) selviää ainoana auto-onnettomuudesta, joka tapahtuu Hollywood Hillsissä Mulholland Drivellä. Hän laahustaa loukkaantuneena ja shokissa alas Los Angelesiin ja livahtaa erääseen asuntoon. Myöhemmin aamulla lupaava näyttelijänalku Betty Elms (Watts) saapuu uudelle asunnolleen, joka oli aikaisemmin hänen tätinsä käytössä. Betty löytää asunnosta muistinsa menettäneen naisen, joka kutsuu itseään Ritaksi nähtyään julisteen näyttelijä Rita Hayworthista. Betty alkaa Ritan kanssa selvittämään tämän henkilöllisyyttä ja hänen laukustaan löytyneiden rahojen ja sinisen avaimen merkitystä.

Näyttelijät

Tuotanto 

Elokuva kuvattiin alun perin vuonna 1999 kahdeksan miljoonan dollarin budjetilla kahden tunnin televisiosarjan pilotiksi ABC-kanavalle. Lynchin on arvioitu kaavailleen siitä jopa menestyssarja Twin Peaksin seuraajaa. ABC ei tilannutkaan sarjaa, joten vuotta myöhemmin ranskalainen yhtiö Canal Plus osti elokuvan oikeudet ABC:ltä ja antoi seitsemän miljoonan dollarin budjetin 45 minuuttia kestävien lisäkohtauksien kuvaamiseen, jotta teos saataisiin muutettua elokuvaksi.

Lähteet

Kirjallisuutta 
Itäranta, Emmi: ”Mulholland Drive – Illuusioiden sielunmessu peilimaailmassa”, Filmihullu 6/2002.

Aiheesta muualla 
 Hongisto, Ilona: Mulholland Drive. Film-o-holic.com 2.8.2002.
 Mulholland Drive. Episodi 2.8.2002.

Vuoden 2001 yhdysvaltalaiset elokuvat
Vuoden 2001 ranskalaiset elokuvat
David Lynchin ohjaamat elokuvat
Homoseksuaalisuus taiteessa
Psykologiset jännityselokuvat
Kokeelliset elokuvat
Universal Picturesin elokuvat